Ons betaal R100-00 per dag vir ons staanplek. Van die 1e Junie gaan die daaglikse tarief op na R350-00 per dag!!. Dis glo met die oog op die sokker en omdat dit op die 9e Junie skoolvakansie is. Dis uitermate duur vir die kamp en die geriewe wat hier is.
'n Heerlike dag in die Kaap. Ons slaan die tent op sodat dit kan droog word na die oornag nattigheid by Leentjiesklip. Ons stap deur die Ou Skip karavaanpark. Dit is 'n baie groot park en van die staanplekke veral in Blok W is baie mooi en beskut.
Die kouefront tref die Kaap en dis die einde van 13 dae se heerlike sonskynweer in die Kaap. Ons gaan vroeg na die winkels om wintersklere te koop vir die koue wat glo voorlê, en is net betyds terug voor dit begin reen. Dis sommer baie koud met 'n sterk wind. Ons staanplek is gelukkig lekker beskut teen die wind. Later steek 'n storm op en sterk rukwinde teister ons "veilige" staanplek. Dit noop ons om die tent af te slaan, maar nou reen alles waternat.
Op pad terug ry ons via Darling, en gaan bring 'n besoek aan Evita se Peron. Pieter Dirk verskyn daar vir 'n kort rukkie, maar voor ons hom kon vra vir 'n foto, was hy weer iewers agter in die kombuis weg. Hulle het 'n baie interessante restaurant / museum kompleks daar opgebou, en die restauranr is baie gewild. In die museum is etlike uitstallings uit die era van die ou Suid Afrika, asook verskeie briewe van oud Pres Nelson Mandela gerig aan Pieter Dirk. Pieter Dirk doen baie vir die gemeenskap deur sy Darling Stigting,
Teen 15:00 kan ons by die Table View Cabanas inboek en ons kry eenheid 17, 'n dubbelkamer eenheid met 'n mooi see-uitsig. Ongelukkig het van die nuwer toring-geboue die uitsig effe belemmer, maar ons kan darem nog 'n deel van Tafelberg en Leeukop van ons balkon af sien. Op die strandfront by ons Cabanas is 'n Toeriste Inligtingskantoor en die baie vriendelike mense daar boek vir ons 'n trip na Robbeneiland vir Dinsdag. Ons hoop dien weer hou soos dit nou is. Die kaartjie is egter geldig vir 7 dae vir ingeval die weer sleg is. Johann laai al die batterye sodat ons genoeg fotos kan neem.
Toere na die eiland vertrek om 09:00, 11:00, 13:00 en 15:00. Ons vertrek op die 11:00 toer na Robben Eiland op die Sikhululekile, 'n groot dubbelromp boot wat seker 300 passasiers kan vat. Kaartjies kos R200 elk en die boot was sowat ¾ vol. Die rit was heel lekker op 'n seepgladde see. 30 Minute later arriveer ons op die Eiland, en ons word in busse vervoer op 'n besigtigingstoer oor 'n gedeelte van die eiland. Die gids vertel onderhoudend stories oor die geskiedenis van die geboue en eiland. Sommige punte word oorbeklemtoon, maar dit gee jou tog 'n ander blik op wat werklik hier gebeur het, en waarvan ons in die "ou dae" nooit vertel is nie. Sommige stories is nogal skokkend om te hoor.
Ons ry verby die steengroef waar die gevangenes klippe moes kap en sien die "grot" wat bekend staan as die "Mandela Universiteit". Op die terrein is ook 'n klipstapel wat tydens 'n ruinie gepak is.
Ons besoek ook Robert Sebukwe se huis. Hy is afsonderlik in 'n huis aangehou, en was nie deel van die gevangenes in die maksimum gevangenis waar Pres Mandela en die ander politieke gevangenes aangehou is nie. Hy was glo "te gevaarlik" vir die owerhede? Die hondehokke op die terrein was groter as Pres Mandela se sel!
Dan na die maksimum gevanagenis waar ons vir 'n ¾ uur deur 'n oud gevangene besig gehou is met vertellings van hoe hul behandel was. Dit was interessant, soms skokkend, maar heeltemal te lank, en dit het beteken dat ons nie kon rondloop en na die terrein kyk nie. Ons moes na die lang vertelling haastig verby Pres Mandela se sel beweeg. Johann kon darem so in die verbygaan 'n paar fotos neem en toe moes ons vinnig aanbeweeg na die skip. Dit was op die punt om te vertrek toe ons daar aankom. Dis jammer dat hul in hul tydaanwending van die kort tydjie tot jou beskikking, meer klem op die stories van swaarkry plaas, wat wel nodig is, en mens nie behoorlik kan rondkyk nie. ( 'n Goeie plan (hoop dis wettig) sou wees om bv. met die 09:00 toer na die eiland te gaan en in plaas van om met dieselfde groep om 12:00 terug te keer Kaapstad toe, daar agter te bly en eers om 14:00 saam met die volgende groep terug te keer. Dit sou meer tyd laat vir rondkyk.). Hul adverteer die toer as 'n 3½ uur lange toer, maar dit sluit die 60 minute van die heen en weer vaarte in.
By die sokkerstadion wou hul ons nie inlaat nie, en ons moes maar van ver buite die terrein die stadion beskou. Dis 'n groot gewerskaf daar, want dit lyk nie of alles daar gereed is vir volgende Vrydag se wedstryd nie.
Dan al langs die kus af na Kampsbaai. Die water is spieelglad en die dag sonder enige wind. Dan met die Chapmans Peak pad verder. Dit is 'n tolpad, met 'n R28-88 tolfooi. Halfpad deur die pas, word jy gestop en moet jy jou tolgeld kaartjie wys. Daar word nie vooraf vir jou gese dat jy die kaartjie moet hou om te toon nie. Gelukkig het ons nog ons kaartjie gehad om te wys. Ons ry dan kuslangs met die pragtige pad deur Kommetjie tot by die Kaap Punt Reservaat
Dit word algaande beter weer, en later toe die son deurbreek, ry ons na Bloubergstrand. Ons gaan drink tee by die "Ons Huisie" restaurant. Dit is 'n Nasionale Monument en is een van die oudste geboue hier wat dateer van voor 1853. Mens het 'n mooi uitsig oor die see na Robben Eiland, sowat 7 km weg.
Dis weer 'n lekker sonskyndag, en ons ry tot op Sein Heuwel om af te kyk op Kaapstad, die hawe-gebied en die sokker stadion. Daarvandaan gaan ons na Houtbaai en besoek die "World of Birds" Dit is glo die grootste voëlpark in Afrika. Daar is werklik baie voëlsoorte in die instap hokke.
'n Absolute perfekte dag - geen wind en geen wolke nie. Ons ry al langs die see tot by Blouberg, en sit langs die see op die bankies en lees tot na die middag uur. Dan gaan eet ons by die Petit Four delicatessen naby die strandfront. Ons kyk uit oor die see en kan al die skepe se bewegings sien en in die verte is Robben Eiland. Net na 14:00 sien ons die Eiland se veerboot wat terugkeer na die Kaapstad se hawe. 'n Heerlike laaste dag by die see. More gaan ons op die eerste been van ons tog terug huis se kant toe. Ons was werklik gelukkig om sulke ongelooflike lekker dae hier aan die Weskus en by die Kaap te kon hê.
Die Jouberts kom kuier vir die aand, en ons tref ons finale reelings vir die week wat die twee seuns by ons in Ceres gaan kom kamp.